《赵紫芝得羌村图拉余与赵山中同赋》
宋代·释居简

中原闻休兵，久客问归路。穷途倦策蹇，窘步甚脱兔。

小立候柴荆，互闯走儿女。喜极先蹙頞，思苦旋煦妪。

触绪尽愁态，抚膝见濡慕。诸邻稚扶老，旨畜各携具。

老瓦勇倒泻，飞觞约深注。居者诉徵调，归者诉羁旅。

欢呼贺生还，不醉不肯住。哂乃骊山梦，奇警在团素。

生灵果何罪，此祸竟谁与。眼明新画轴，心折旧题处。

掩卷续微吟，玉倚亭亭树。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。